Japani / Monikansalaisuus

Japan / Multiple citizenship

**Kysymykset**

Jos Japanin kansalaisuuden on saanut omasta hakemuksesta, voiko sen säilyttää, vaikka saisi hakemuksestaan myöhemmin toisenkin maan kansalaisuuden vai menettääkö silloin Japanin kansalaisuuden automaattisesti tai erillisellä ilmoituksella tai toimenpiteellä? Poistetaanko perherekisteristä (Koseki) toisen maan kansalaisuuden saaneet henkilöt?

***Questions***

If a person has received Japanese citizenship by own application, but receives later another citizenship by application, will he/she lose the Japanese citizenship automatically or by some separate announcement or other action? Are persons, who receive another citizenship removed from the Japanese family register (Koseki)?

## Jos Japanin kansalaisuuden on saanut omasta hakemuksesta, voiko sen säilyttää, vaikka saisi hakemuksestaan myöhemmin toisenkin maan kansalaisuuden vai menettääkö silloin Japanin kansalaisuuden automaattisesti tai erillisellä ilmoituksella tai toimenpiteellä? Poistetaanko perherekisteristä (Koseki) toisen maan kansalaisuuden saaneet henkilöt?

Japanissa, kuten monissa maissa ja Suomessakin vuosina 1920–2003, laki ei periaatteessa tunnusta monikansalaisuutta kuin poikkeustilanteissa, mutta käytännössä rajoitukset ovat epätäydellisiä ja mahdottomia valvoa, jolloin monikansalaisuudesta tuleekin nykyisissä kansainvälistyvissä yhteiskunnissa yleistä ja rajoitusyrityksistä ”kuolleita kirjaimia”. Suomen viranomaiset ovat viimeistään vuodesta 1988 toistuvasti huomauttaneet ristiriitaisuuksista, joiden Japanin Helsingin-konsuli on arvellut johtuvan perherekisterin virheistä, mutta Suomen Tokion-suurlähettiläs siitä, etteivät Japanin viranomaiset pane lakia täytäntöön.[[1]](#footnote-1) Myös viime vuosien julkisessa keskustelussa on todettu, etteivät viranomaiset (edes passintarkastajat) valvo monikansalaisuutta, eivätkä ryhdy toimenpiteisiin Japanin kansalaisuuden riistämiseksi, vaan asianomaisten on itse luovuttava kansalaisuudestaan.[[2]](#footnote-2) Lähes miljoonalla japanilaisella on tiettävästi ollut tai on yhä kaksi kansalaisuutta.[[3]](#footnote-3)

Japanin kansalaisuuslaki 147/1950 säätää Japanin kansalaisuuden saamisen ehdoksi aiemman kansalaisuuden menettämisen (5 § 1.5), mistä oikeusministeriö voi sallia poikkeuksia (5 § 2 ja 9 §). Japanin kansalaisuudesta voi luopua ilmoituksella (13 §). Lisäksi muuten lyhyessä laissa on useita pykäliä Japanin kansalaisuuden menettämisestä, kun saa ulkomaan kansalaisuuden omasta valinnastaan (11-12 §) tai kun ennen 20 vuoden ikää toisen kansalaisuuden saaneen edellytetään valitsevan kansalaisuutensa ennen kuin täyttää 22 vuotta ja yli 20-vuotiaana monikansalaiseksi tulleen kahden vuoden kuluessa (14 § 1); jos tällöin valitsee Japanin kansalaisuuden, pitää luopua vieraasta kansalaisuudesta tai perherekisteröintilain mukaisesti vannoa luopuvansa vieraasta kansalaisuudestaan (14 § 2). Oikeusministeriö voi edellyttää kansalaisuuden valitsemista kirjallisesti (15 § 1) tai virallisessa lehdessä (15 § 2) kuukauden varoitusajalla, ellei valinnan viivästymiseen ole hyväksyttävää syytä (15 § 3). Jos Japanin kansalaisuuden valinnut sittenkin saa vieraassa maassa sen kansalaisuutta edellyttävän viran, oikeusministeriö voi julistaa Japanin kansalaisuuden menetetyksi (16 §). Alle 15-vuotiaan puolesta kansalaisuuden valitsee tämän laillinen edustaja (18 §).[[4]](#footnote-4)

Japanin perherekisteröintilaki 224/1947 säätää väestökirjanpidosta, että Japanin kansalaisuuden menettänyt henkilö on poistettava perherekisteristä (23 §) ja että siitä ilmoittaa henkilö itse (25 § 2) oikeusministeriön mahdollisesti laatimalla lomakkeella (28 §) Japanin kansalaisuuden saamisesta on ilmoitettava kymmenen päivän kuluessa (102 § 1) ja sen menettämisestä lähimpien sukulaisten tai asian tietoonsa saaneen virkamiehen toimesta (103-105 §). Ilmoitusten laiminlyömisestä seuraa sakkorangaistus (120-124 §).[[5]](#footnote-5)

Japanin kansalaisuuden menettämisessä ei näy eroa sen mukaan, miten kansalaisuus on alun perin saatu.

## Lähteet

Discover Japan. 14.6.2021. *Dual Citizenship In Japan: The “Don’t Ask, Don’t Tell” Policy.* <https://discover-japan.info/dual-citizenship-in-japan/> (Käyty 16.2.2024)

Fukio Nakane (toim.) 1977. *Family Registration Law* (englanninkielinen käännös). EHS Law Bulletin Series 2. Tokyo. (KANVAn arkistossa)

Japanin oikeusministeriö. *The Nationality Law* (virallinen englanninkielinen käännös laista muutoksineen vuosilta 1950–2008). <https://www.moj.go.jp/ENGLISH/information/tnl-01.html> (Käyty 21.2.2024)

Maahanmuuttoviraston Japani-mapin kirjeenvaihto: *Suomen Tokion-suurlähetystön kirjelmät* 25.11.1988 ja 10.4.1996 sekä *Japanin Helsingin-suurlähetystön ja Suomen sisäasiainministeriön ulkomaalaiskeskuksen kirjelmöinti* 21.–25.2.1995. (KANVAn arkistossa)

Osaki Exum, Anika. 19.12.2023. *When Japan’s dual nationality ban meets a legal gray zone. The* Japan Times. <https://www.japantimes.co.jp/news/2023/10/19/japan/crime-legal/japan-dual-nationality-problem/> (Käyty 16.2.2024)

**Tietoja vastauksesta**

Kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This document was written by the Finnish Immigration Service´s COI Service according to the common EU-guidelines for processing factual COI (2008). It was therefore composed on the basis of carefully selected sources of information. All sources used are referenced. All information presented, except for undisputed/obvious facts has been cross-checked, unless stated otherwise. The information provided has been researched, evaluated and processed with utmost care within a limited time frame. However, this document does not pretend to be exhaustive. Neither is this document conclusive as to the merit of any particular claim to a residence permit, refugee status, or asylum. If a certain event, person or organization is not mentioned in the document, this does not mean that the event has not taken place or that the person or organization does not exist. The information in the document does not necessarily reflect the opinion of the authority and makes no political or judicial statement whatsoever.

1. Maahanmuuttoviraston Japani-mapin kirjeenvaihto: Suomen Tokion-suurlähetystön kirjelmät 25.11.1988 ja 10.4.1996 sekä Japanin Helsingin-suurlähetystön ja Suomen sisäasiainministeriön ulkomaalaiskeskuksen kirjelmöinti 21.–25.2.1995. [↑](#footnote-ref-1)
2. Osaki Exum 19.10.2023; Discover Japan 14.6.2021 [↑](#footnote-ref-2)
3. Discover Japan 14.6.2021. [↑](#footnote-ref-3)
4. Japanin oikeusministeriö (vuoden 2008 jälkeen). Vuodelta 1985 peräisin olevaa kansalaisuuslain 15 tai 16 §:ää ei ole milloinkaan sovellettu, todetaan artikkelissa (Discover Japan 14.6.2021), jossa mahdollisuutta julistaa kansalaisuus menetetyksi ei ilmeisesti ole täysin ymmärretty. [↑](#footnote-ref-4)
5. Fukio Nakane 1977, sisältäen muutokset vuoteen 1976 mennessä. [↑](#footnote-ref-5)